Nog 2 verdagtes aangekeer vir diefstal van hekmotors | Netwerk24
Deur Cara-Lee Dorfling 24 Mei 2020 21:00
Riaan Smit het reeds in verband met die toenemende diefstalsake van elektriese hekmotors in die landdroshof in Port Elizabeth verskyn. Foto: Verskaf
Die polisie het die afgelope week 'n deurbraak gemaak deur hul eerste verdagte vas te trek wat moontlik met 'n vlaag van dié diefstalle verbind word.
Hul soektog volg nadat daar in die Mountweg-polisiegebied, en veral in die woonbuurte Newtonpark en Cotswold, byna 30 sulke klagte sedert Oktober aangemeld is.
Twee polisiebeamptes het deur middel van kringtelevisiebeeldmateriaal verskeie moontlike verdagtes uitgewys en hul identiteite probeer vasstel.
Die eerste verdagte, Riaan Smit (38), is in Millpark vasgetrek en het reeds Woensdag in die hof verskyn, waarna sy saak tot Maandag uitgestel is.
Intussen het die polisie inligting van 'n private veiligheidsmaatskappy ontvang oor die ligging van nóg twee verdagtes wat gesoek word.
Kapt. Sandra Janse van Rensburg, polisiewoordvoerder, sê die polisie het die inligting opgevolg en 'n 31-jarige vrou en 'n 35-jarige man Donderdag, onderskeidelik in Kaapweg en in Ringweg, aangekeer.
Die twee verdagtes word met twee voorvalle verbind waar elektriese hekmotors in Kanariestraat en Vyfdelaan gesteel is, maar verdere ondersoekwerk word gedoen om vas te stel of hulle met nóg soortgelyke sake verbind kan word.